钦定古今图书集成/方舆汇编/职方典/第1156卷 > 《习家池记》王从善
## 钦定古今图书集成/方舆汇编/职方典/第1156卷 > 《习家池记》王从善

“自有此山，便有此泉，秦汉以前，不知其名云何。”后汉
习氏居其地，有名郁者，凿池其旁，依范蠡养鱼法，中
筑钓台，风物幽胜，人往游焉，意其若平泉之庄，灵壁
之园也。逮及有晋，习宗独强盛，而凿齿者隐居读书，
刻意古典，虽其逡巡于叛逆之间，而著为《汉晋春秋》，
亦足以裁正，当时识者或有取焉。山季伦镇襄阳，暇
日辄之池上，饮酒为乐，必昏酣而后去。更为高阳池。
汉郦食其自号高阳酒徒，季伦之意其将以是欤？晋
之风流，大扺如此，国之不竞，有由然也。唐杜易简复
居其上，其孙甫有诗云：“戏假霜威促山简，须臾一醉
习池回。”又云：“非寻戴安道，似向习家池。”而池之名遂
闻于世，至于今且千馀年矣。过其地，往往慨叹其湮
微。正德丁丑，大宪长聂公为宪副时，抚民于襄，每以
修明法度，兴起废坠为念。筑大堤，甃颓城，民用免于
水患。修《郡志》，立科甲题名碑，士用有所励，此其政之
大者。建岘山亭于羊祜祠中，取欧阳永叔文而刻之。
又檄县令杨君来莅池事，周回筑台，如坛形，而缺其
中，围以阑方各二丈，弱下流筑长渠可三丈，渠尾作
桥，以通游人，皆以石为之。建亭于其上，使游者有所
栖焉。数世之后，复有好古者出览其残垣败甓，取是
而读之，兴其慨于荒烟野草之馀，盖有不胜其一字
一泪者矣。宪长公名贤，字承之，蜀之长寿人。县令君
名铨，字仲衡，南昌之丰城人。皆以名进士吏于是云。

孤眺幽赏，会心一时，偶一寓名，便足千古，斯亦不偶
矣。至或寂寞于深阻，湮没于世代，窜逸于废邨荒落，
草田蓬泽之间，盖多有之。倘非其人，掉臂而过，苟物
理之数不没，奇与奇会，一低回指顾中，山灵若增而
重矣。若城南谢岩是已。览《旧记》，自宋谢希逸镇襄政
暇，辄出游此岩，而岩因以名。嘉靖甲申，前太守海盐
徐公一表章之，而岩因以辟。越六十年馀，余偶一寓
览，岩乃隐而复著。嗟夫！天地间之隐见升沉，若此岩
者岂少耶？吾乡雁荡，奥演奇绝，为东南巨胜。其始也，
与众山等耳。弘治中，长洲吴原博亟称之。由是结胜
构灵，为江东冠，遂与泰岱嵩华争烈。王文成公谓：“士
抱奇质，必遇知己而显。”有如此山，盖知则孔明之石，
远公之泉，阅世代而益贵，不知则礧砢涓滴已耳，所
由遇不遇异也。岩自何孝子庐居后四十馀年为猿
猱樵牧所宫。万历丁未，于野宗侯购得之，颜饰以亭
榭阑楯梁磴之属，而岩蔚然可观。又时招集骚雅游
息觞咏其间，而岩奕然复盛。盖希逸清品贵骨，搜冥
撮胜，尝于《月赋》见之于野，摹古好奇，况味相似，宜斯
岩并为此两人有也。岩在山麓间，敞若布楹，敧若卧
瓮，礧落悬削，若突若砥，若撑若劈，极态尽状，不可名
喻。蒙翳蔽亏，根𠏉砑亚，路穷望极，不辨土石，则又大
奇矣。夫天下患无奇，不患无知，超轶伦类者，不落于
众目而收于独见。诸有皆然，岂惟岩耶？余为显其岩，
而更不欲以一岩囿，因《广文成》公之意，而申表岩之
说。读斯记者，知襄阳古名地，奇杰瑰异者，当世不乏。
倘亦岐嶷特达，有贵于岩者，宜不终至落寞也。